钦定古今图书集成/明伦汇编/氏族典/第290卷 > 唐询
## 钦定古今图书集成/明伦汇编/氏族典/第290卷 > 唐询

按《宋史唐肃传》：“肃子询，字彦猷，以父任为将作监主
簿。天圣中，诏许天下士献文章，应诏者百数，有司第
其善者，询数人而已，诏赐进士及第，知长兴县。后以
太常博士知归州，用翰林学士吴育荐，为御史，未至
丧母。服除，育方参政事，宰相贾昌朝与询有亲嫌，育
数言询用故事当罢御史，昌朝欲留询，不得已以知”
庐州。中丞张方平奏留询，育争不能得，询由是怨育
而附昌朝。后询终以故事罢御史，除尚书工部员外
郎、直史馆、知湖州，徙江西转运使，移福建路。还为三
司户部判官，又判磨勘司。出为江东转运使、知制诰。
以参知政事曾公亮亲嫌，出知苏州，徙杭、青二州，进
翰林侍读学士，累迁右谏议大夫。召还，勾当三班院、
判太常寺，进给事中，卒。